Imtella' Lulju 6, 2021 Il-qorti ċaħdet it-talba ta' Yorgen Fenech li jwaqqaf lill-pulizija milli tixhed dwar l-informazzjoni li kien tahom hu meta kien għamel it-talba għall-maħfra presidenzjali. Il-familja Caruana Galizia kienet ressqet applikazzjoni titlob li l-pulizija tiġi ordnata tixhed dak li qalilhom Fenech fit-talba tiegħu għall-maħfra. Fenech kien fetaħ proċeduri kostituzzjonali għax skont hu kienu nkisru d-drittijiet tiegħu għal smigħ xieraq għax huwa kien ta l-informazzjoni kunfidenzjali lill-pulizija biex jingħata l-maħfra, li kienet ġiet miċħuda mill-gvern. L-avukati tiegħu argumentaw li Fenech ma kienx ingħata s-salvagwardji li tagħti l-liġi. F'sentenza ta' 41 paġna, l-Imħallef Anna Felici qalet li dak li qed jilmenta dwaru Fenech jista' jiġi indirizzat mill-Qorti Kriminali meta jkun il-waqt u kull ilment kostituzzjonali dwar din il-kwistjoni teħtieġ eżami tal-proċeduri kollha fl-intier tagħhom. Irrimarkat li ma jistax, f'dan l-istadju, jiġi invetsigat dan l-episodju waħdu. Is-sentenza tgħid li f'dan il-każ, huwa biss wara l-verdett finali li Fenech jista' jressaq l-allegazzjonijiet tiegħu ta' ksur tad-drittijiet fundamentali għaliex huwa biss wara li jkun hemm deċiżjoni finali mill-Qrati Kriminali li l-Qrati Kostituzzjoni jistgħu jagħmlu evalwazzjoni dwar jekk seħħx jew le dan l-allegat ta' ksur.